[Gregorius Episcopus servus servorum Dei, dilectis filiis .... Priori et fratribus Monasterii sancti Petri de Mostereul Cluniacensis Ordinis, Lingonensis Diœcesis, salutem et Apostolicam benedictionem. Ea, quæ judicio, vel concordia terminantur, firma debent et illibata persistere; et ne in recidivæ contentionis scrupulum dilabantur Apostolico convenit præsidio communiri. Eapropter, dilecti in Domino filii, vestris justis precibus inclinati, compositionem, quæ inter vos ex parte una, et quondam Hugonem Dominum Bracarum et Castri Villani Ligonensis Diœcesis ex altera, super pascuis, nemoribus, terris, et rebus aliis (mediantibus bonis viris) amicabiliter intervenit, sicut ritè sine pravitate providè facta est, et ab utraque parte sponte recepta, et hactenus pacificè observata, auctoritate Apostolica confirmamus, et præsentis scripti patrocinio communimus. Nulli ergo, etc. Datum Perusii XII. Kalendas Januarii, Pontificatus nostri anno VIII.]